Παναρκαδικός Α.Ο.

μικρογραφία|Είσοδος γηπέδου Παναρκαδικού.

Ο **Παναρκαδικός Αθλητικός Όμιλος Τρίπολης** είναι αθλητικός σύλλογος με έδρα την Τρίπολη Αρκαδίας. Ιδρύθηκε το 1927 και εμβλημά του έχει το τριφύλλι και χρώματά του αποτελούν το πράσινο και το λευκό. Διατηρεί τμήμα ποδοσφαίρου.

Το ποδοσφαιρικό τμήμα του συλλόγου είναι το πιο διακεκριμένο. Ο Παναρκαδικός είναι ο πολυνίκης του τοπικού πρωταθλήματος της πρώτης κατηγορίας της Ε.Π.Σ. Αρκαδίας με 10 κατακτήσεις. Επίσης, έχει αγωνιστεί επί σειρά ετών στα πρωταθλήματα της Β΄ Εθνικής και Γ΄ Εθνικής καθώς και για μικρότερο χρονικό διάστημα στην Δ΄ Εθνική. 

## Ιστορία
μικρογραφία|Άποψη του γηπέδου του Παναρκαδικού από ψηλά.

Στις 22 Μαΐου του 1927 κατατίθεται η αίτηση στο Πρωτοδικείο για την επίσημη αναγνώριση του συλλόγου. Η ιδέα για την ονομασία του συλλόγου δόθηκε διότι τα ιδρυτικά μέλη κατάγονταν εκτός από την Τρίπολη και από διάφορα μέρη της Αρκαδίας την οποία κατ' επέκταση θα αντιπροσώπευε και η ομάδα του Παναρκαδικού. Οι πρώτοι ποδοσφαιρικοί αγώνες στην πρωτεύουσα της Αρκαδίας τελέστηκαν στην Πλατεία Άρεως το 1927. Συμμετείχαν οι ομάδες του Παναρκαδικού, του Ηρακλή Τριπόλεως και άλλες οµάδες της Τρίπολης αλλά και της Σπάρτης από σωματεία ιδιωτικών υπαλλήλων.

Ο σύλλογος αρχικά εκτός από το ποδόσφαιρο δραστηριοποιήθηκε και σε άλλα αθλήματα όπως η ποδηλασία, ο στίβος κλπ.

Στις 22 Μαΐου του 1963 εγκαινίασε το ιδιόκτητο γήπεδό του, το οποίο σήμερα διαθέτει χωρητικότητα 4.000 θεατών, κερκίδα με επιμέρους σκέπαστρο και φυσικό χλοοτάπητα.

Ο Παναρκαδικός έλαβε μέρος επί σειρά ετών στα πρωταθλήματα της Β΄ και Γ΄ Εθνικής, χωρίς ποτέ να πετύχει όμως την προαγωγή του στην Α΄ Εθνική. Στην Β΄ Εθνική αγωνίστηκε για πρώτη φορά την περίοδο 1963–64 και τελευταία του παρουσία ήταν την περίοδο 1980–81. Κορυφαία στιγμή στην πορεία του αποτελεί η περίοδος 1975–76, όταν κατετάγη δεύτερος στο Νότιο Όμιλο της Β΄ Εθνικής. Τη σεζόν 1979–80 έφτασε μέχρι τα προημιτελικά του Κυπέλλου Ελλάδας, όπου και αποκλείστηκε από τον Ηρακλή με συνολικό σκορ 0-1. Το ίδιο επανέλαβε τη σεζόν 1984–85, όπου στα προημιτελικά αποκλείστηκε από το Λεβαδειακό με συνολικό σκορ 2-4. Τον Απρίλιο του 1987 πετυχαίνει μια ιστορική φιλική νίκη έναντι του Ολυμπιακού Πειραιώς με σκορ 2-1.

Την περίοδο 2012–13 αγωνίστηκε στο τελευταίο διεξαχθέν πρωτάθλημα της Δ΄ Εθνικής Κατηγορίας και επικρατώντας με 3-0 του Πάμισου Μεσσήνης εξασφάλισε το 2013 τη συμμετοχή του στη νεοσύστατη Γ΄ Εθνική Ερασιτεχνική Κατηγορία, στην τρίτη τη τάξει εθνική βαθμίδα δηλαδή, μετά από 20 χρόνια. Επίσης, το 2013 υπήρξε φιναλίστ του Κυπέλλου Ελλάδας Ερασιτεχνών. Απέκλεισε στον ημιτελικό τη Λαμία με 3-2 έπειτα από ανατροπή και προκρίθηκε για πρώτη φορά στον τελικό, όπου ηττήθηκε από τον Φοίβο Κρεμαστής Ρόδου. Στη Γ΄ Εθνική Ερασιτεχνική Κατηγορία αγωνίστηκε 8 συνεχόμενες χρονιές, από την αγωνιστική περίοδο 2013–14 μέχρι και την αγωνιστική περίοδο (2020–21).

Η αγωνιστική περίοδος 2021–22 υπό την προεδρία Καναβέτα, βρίσκει την ομάδα να υποβιβάζεται στην Α΄ Κατηγορία της Ε.Π.Σ. Αρκαδίας στην οποία αγωνίστηκε μέχρι την περίοδο 2023–24, όπου κατάκτησε τον τίτλο του πρωταθλητή και τον προβιβασμό του τις εθνικές κατηγορίες και πάλι. Δυστυχώς, ύστερα από γενικές συνελεύσεις του συλλόγου αποφασίστηκε η ομάδα να μην κατέβει στο πρωτάθλημα της Γ΄ Εθνικής και να συνεχίσει από το πρωτάθλημα της Β΄ Κατηγορίας της Ε.Π.Σ. Αρκαδίας της περιόδου 2024–25.

Η επόμενη αγωνιστική περίοδος βρίσκει τον Παναρκαδικό να στελεχώνεται με νεαρούς ποδοσφαιριστές από την Αρκαδία αλλά η ομάδα δεν καταφέρνει να κερδίσει την άνοδο στην πρώτη κατηγορία της Ε.Π.Σ. Αρκαδίας.

Την περίοδο 2025–26, ο Παναρκαδικός προχώρησε σε αναδιάρθρωση του συλλόγου, με την επιστροφή του Σπύρου Λαγού στη θέση του προπονητή, την απόκτηση έμπειρων ποδοσφαιριστών με προηγούμενη παρουσία στην ομάδα και την ένταξη νεαρών ταλαντούχων παικτών από την τοπική κοινωνία.  Με στόχο την επάνοδο στις εθνικές κατηγορίες στα 100 χρόνια ιστορίας του συλλόγου, ο Παναρκαδικός ολοκλήρωσε τη σεζόν 2025–26 με απόλυτο νικών, αναδεικνυόμενος πρωταθλητής στη Β΄ Ερασιτεχνική Κατηγορία της ΕΠΣ Αρκαδίας και εξασφαλίζοντας την άνοδο.

## Τίτλοι
### Τοπικοί
* **[[Ένωση Ποδοσφαιρικών Σωματείων Αρκαδίας#Πρωτάθλημα|Πρωταθλητής Ε.Π.Σ. Αρκαδίας]]: 11 (ρεκόρ)**
** 1953–54, 1954–55, 1962–63, 1964–65, 1968–69, 1972–73, 1995–96, 2001–02, 2009–10, 2011–12, 2023–24
* **[[Ένωση Ποδοσφαιρικών Σωματείων Αρκαδίας#Κύπελλο|Κυπελλούχος Ε.Π.Σ. Αρκαδίας]]: 10 (ρεκόρ)**
** 1972–73, 1974–75, 1981–82, 1991–92, 2010–11, 2012–13, 2015–16, 2017–18, 2020–21, 2023–24
* **[[Ένωση Ποδοσφαιρικών Σωματείων Αρκαδίας#Σούπερ Καπ|Σούπερ Καπ Ε.Π.Σ. Αρκαδίας]]: 1**
** 2017

## Άλλες διακρίσεις
### [[Κύπελλο Ελλάδας (ποδόσφαιρο ανδρών)|Κύπελλο Ελλάδος]]
* **[[Κύπελλο Ελλάδας (ποδόσφαιρο ανδρών)|Προημιτελική φάση]]: 2 συμμετοχές**
** 1979–80, 1984–85

### Κύπελλο Ερασιτεχνών Ελλάδας
* **Τελικός – Φιναλίστ:** (2013)

## Συμμετοχές στις Εθνικές κατηγορίες
* **[[Α2 Εθνική ποδοσφαίρου ανδρών|Β΄ Κατηγορία]]: 14** 
** 1963–64, 1965–66, 1966–67, 1969–70, 1970–71, 1971–72, 1973–74, 1974–75, 1975–76, 1976–77, 1977–78, 1978–79, 1979–80, 1980–81
* **[[Γ΄ Εθνική ποδοσφαίρου ανδρών|Γ΄ Κατηγορία]]: 18** 
** 1981–82, 1982–83, 1984–85, 1985–86, 1986–87, 1987–88, 1988–89, 1989–90, 1990–91, 1992–93, 1993–94, 2013–14, 2014–15, 2015–16, 2016–17, 2017-18, 2018–19, 2021–22
* **[[Δ΄ Εθνική ποδοσφαίρου ανδρών|Δ΄ Κατηγορία]]: 7**
** 1994–95, 1996–97, 2002–03, 2010–11, 2012–13, 2019–20, 2020–21

## Σημαντικοί ποδοσφαιριστές
Οι πλέον γνωστοί ποδοσφαιριστές που αναδείχθηκαν από τις τάξεις της ομάδας, είναι οι διεθνείς Γιώργος Ορφανίδης, Πολ Χατζόπουλος, Γιώργος Μουκέας, Θύμιος Γεωργούλης και Θωμάς Κυπαρίσσης. Επίσης, στην ομάδα του Παναρκαδικού αγωνίστηκε ο Δημήτρης Πηγαδίτης. Τελευταίος επιτυχημένος προπονητής της ομάδας διετέλεσε ο Θανάσης Στάικος. Ο Θανάσης Καλοπίσης είναι ο παίκτης με τις περισσότερες συμμετοχές και τα περισσότερα τέρματα στην ιστορία του συλλόγου.

## Παραπομπές


## Πηγές
* Σπύρος Τσάτσουλης, «Η ιστορία του Παναρκαδικού Α.Ο.» (2013)
* Σπύρος Τσάτσουλης, «Ο μεγάλος Παναρκαδικός 90 χρόνια πορείας μέσα στο χρόνο (1927-2017)» (2017)

## Δείτε επίσης
* Κατάλογος ποδοσφαιρικών σωματείων Ε.Π.Σ. Αρκαδίας

## Εξωτερικοί σύνδεσμοι
* Ο Παναρκαδικός Α.Ο. στην Ε.Π.Σ. Αρκαδίας
* Επίσημη ιστοσελίδα φιλάθλων Παναρκαδικού

Κατηγορία:Παναρκαδικός Αθλητικός Όμιλος
Κατηγορία:Αθλητικοί σύλλογοι Αρκαδίας
Κατηγορία:Ιδρύσεις αθλητικών συλλόγων το 1927
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1927